  Туспуктэм: vk.com (Глазовская межрайонная больница) Наталия Сильвестрова 2024-тӥ арын Глаз ёроскуспо эмъяськонниез рос-прос тупатъяны кутскозы. Ар ӵоже быдэстоно ужъёслы 300 миллион манет федерад коньдэтысь но 60 миллион манет пала – элькун коньдэтысь висъялозы. Со сярысь Удмуртилэн тӧроез Александр Бречалов «ВКонтакте» мерлыко вотэсысь бамаз ивортӥз. Оглом куинь ар ӵоже эмъяськонниез тупатъяны миллиард пала манет висъямын луоз. Нырысь операци лэсьтон ёзэтэз выльдозы. Котькуд ар татын 4 сюрслэсь трос операциос лэсьто. Эмъян уж медаз дугдылы шуыса, тямыс вандылон висъетъёс пӧлысь черодэн кык-куиньзэ тупатъялозы, мукетъёсыз ужалозы. Озьы ик отчы туала тӥрлык басьтозы. Эмъяськонниын Глазкарын, Глаз но матысь ёросъёсын улӥсь 170 сюрслэсь трос адямилы юрттэт сёто. 2021-тӥ арын татын хирурги ёзэтэз выльдӥзы, 2022-тӥ арын – укноосты но лифтъёсты воштӥзы. Эмъюртэ УЗИ-аппаратъёс, интызэ вошъясь рентген, гемоанализатор, операци лэсьтон тӥрлык, тыосты шокатӥсь аппаратъёс но мукет техника басьтӥзы. «Здравоохранение» йӧскалык ӵектосъя ангиограф пуктӥзы. Ар пумозь эмъяськонниын Сэро (сосудистный) центр усьтозы. Тегъёс: эмъяськонниос тупатъянужъёс Глазкар Удмуртия  